b'\n_START_ARTICLE_\nMarica Vogelnik\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je obiskovala na Dunaju med leti 1911 in 1916, nato pa je na Dunaju med leti 1916 in 1919 obiskovala \xc5\xa1e me\xc5\xa1\xc4\x8dansko \xc5\xa1olo. Leta 1919 se je dru\xc5\xbeina preselila v Ljubljano, kjer je nadaljevala z u\xc4\x8denjem klavirja, ki se ga je na Dunaju u\xc4\x8dila \xc5\xbee od vstopa v osnovno \xc5\xa1olo naprej. V \xc5\xa1olskem leti 1920/21 se je vpisala na konservatorij pri Glasbeni matici. Iz klavirskega \xc5\xa1tudija je diplomirala s samostojnim koncertom leta 1928. Po diplomi je neuspe\xc5\xa1no kandidirala za francosko \xc5\xa1tipendijo. Kljub neuspehu ni opustila klavirja in se je v Ljubljani dodatno izpopolnjevala. V sezoni 1923/24 je igrala v orkestru kina Glasbene matice, nato pa je v letih 1925 in 1926 zasebno pou\xc4\x8devala klavir. Med leti 1929 in 1937 je bila honorarno zaposlena na dr\xc5\xbeavnem konservatoriju in Glasbeni matici, nato pa se je v letih 1938 in 1939 ponovno posvetila zasebnemu pou\xc4\x8devanju klavirja. Leta 1940 je postala profesorica na Akadeniji za glasbo, to delo pa je opravljala do leta 1949, ko je pou\xc4\x8devanje opustila in je postala samostojna umetnica. Upokojila se je leta 1957.'